पाएं अपने शहर की ताज़ा ख़बरें और फ्री ई-पेपरडाउनलोड करें
भिंड। इलाहाबाद के प्रभाकर सिंह और ऊमरी के रामस्वरूप ओझा के बीच 2011 से पहले फर्नीचर के काम में पार्टनरशिप थी। वह दोनों मिलकर फर्नीचर खरीदने और उसे बेचने का ठेका लिया करते थे, लेकिन कम समय में अधिक पैसा बनाने के लालच में उन्होंने ठगी की जुगलबंदी कर ली। वह बेरोजगारों से मेलजोल बढ़ाकर विश्वास हासिल करते थे और फिर नौकरी दिलाने के नाम पर ठग लेते थे। पुलिस को संदेह है कि एफसीआई के नाम पर ठगी की वारदात करने वाले इस गिरोह में इलाहाबाद एफसीआई से जुड़ा एक कर्मचारी भी शामिल है। पुलिस अब इलाहाबाद जाकर उसकी जांच करेगी।
20 मई 2011 से सक्रिय है ठग गिरोह : पूछताछ और प्रारंभिक जांच में पुलिस को पता लगा है कि ठग गिरोह 20 मई 2011 से जिले में सक्रिय है। यह गिरोह खासतौर पर मिहोना, रौन और ऊमरी के ऐसे गांवों में बेरोजगार युवकों की तलाश करता था, जहां पर ठग रामस्वरूप ओझा का संपर्क रहता था। इसलिए अब तक सामने आए ठगी के शिकार इन इलाकों के निवासी हैं।
इसलिए है एफसीआई के कर्मचारी पर संदेह : पुलिस को ठग गिरोह के साथ एफसीआई के कर्मचारी के शामिल होने का संदेह है। इसकी वजह यह है कि ठगे गए युवकों में से चार को इलाहाबाद एफसीआई मजदूर यूनियन का लाल कार्ड भी दिया गया है, जिस पर बाकायदा एफसीआई कर्मचारी के हस्ताक्षर हैं। पुलिस को शक है कि गैंग के जो सदस्य उसकी गिरफ्त में नहीं आए हैं, उसमें से एक इमरान अथवा शकील एफसीआई का कर्मचारी या मजदूर यूनियन का मेंबर हो सकता है।
फर्नीचर की ठेकेदारी करते थे पहले : गिरफ्तार ऊमरी निवासी रामस्वरूप ओझा और ठग गिरोह का सरगना प्रभाकर सिंह निवासी इलाहाबाद पूर्व में एक साथ उरई, जालौन आदि जगहों पर फर्नीचर निर्माण की ठेकेदारी करते थे। दोनों में इस काम के दौरान मिलना-जुलना हुआ और दोस्ती पक्की हो गई। बाद में रामस्वरूप ने यह आइडिया दिया कि हमारे यहां बेरोजगारी अधिक है, इसलिए ठगी का धंधा भी चल सकता है। 2011 से दोनों ने मिलकर यह काम शुरू कर दिया।
10 लोगों से की 19 लाख की ठगी : ठग गिरोह द्वारा नौकरी दिलाने के नाम पर ठगे गए 10 युवक ऊमरी थाना पुलिस के सामने आ चुके हैं। इनमें दिलीप सिंह राजावत नयागांव, छोटेलाल सिंह ऊमरी, मनीष कुमार मिहोना, सत्येंद्र सिंह यादव गेहबत ऊमरी, तहसीलदार सिंह ऊमरी, गोंविंद सिंह बिलांव, रामवीर सिंह ऊमरी, मधुसुदन राजावत रौन, अनुराग पाराशर मिहोना और कौशलेंद्र सिंह बारांकलां शामिल हैं। इन सभी से करीब 19 लाख रुपए की ठगी उक्त गिरोह ने की है।
इलाहाबाद के हैं ठग
॥ इलाहाबाद के नटवरलालों ने झांसा देकर बेरोजगारों से ठगी की है। भिंड में नौकरी के लिए पैसा देने के लिए लोग तैयार हो जाते हैं। इसलिए गिरोह ने भिंड को निशाना बनाया।
धर्मवीर सिंह यादव ,एएसपी, भिंड
सरगना की तलाश
॥ठग गिरोह ने जिले के कई युवकों से ठगी की है। अब तक 10 पीडि़त सामने आ चुके हैं, जिनसे 19 लाख रुपए ठगे गए हैं। हम गिरोह के सरगना व अन्य सदस्यों की तलाश कर रहे हैं।
केएस यादव,सब इंस्पेक्टर, थाना ऊमरी
इस तरह से करते थे ठगी
रामस्वरूप ओझा लोकल होने के कारण बेरोजगार युवकों से संपर्क स्थापित करता था।
वह बेरोजगार युवकों की तसल्ली के लिए इलाहाबाद के मुखिया से फोन पर बात कराता था।
बातचीत के बाद इलाहाबाद से गिरोह के मेंबर ऊमरी आते थे और शिकार से बात करते थे।
हाईस्कूल, आठवीं की मार्कशीट के आधार पर एफसीआई में नौकरी दिलाने का वादा करते थे।
सौदा होने पर रामस्वरूप अपने भरोसे पर नकद रुपए लेता था और कई बार सीधे बैंक अकाउंट में भी पैसा जमा कराया जाता था।
शिकार को भरोसे में रखने के लिए इलाहाबाद में एफसीआई की किसी मजदूर यूनियन का लाल आईकार्ड भी दे दिया जाता था।
ऐसे बचें धोखेबाज लोगों और कंपनियों से
जॉब ऑफर करने वाले व्यक्ति की पहचान जानने के लिए आई कार्ड के साथ ही उसके रेजिडेंस प्रूफ आदि कागजात की जांच कर लें।
जॉब करने से पहले संबंधित कंपनियों में काम करने वाले लोगों और कंपनी के ऑफिस के अधिकारियों से अवश्य चर्चा कर लें।
अपने सोर्सेज के जरिए कंपनी के बारे में जानकारी हासिल करें।
बिना आधिकारिक ई-मेल और लेटर हेड के ऑपरेट होने वाली कंपनियों पर भरोसा न करें।
विदेशी कंपनियों से ऑफर का मामला हो, तो संबंधित देश की एंबेसी से जानकारी जरूर लें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva hin_Deva bho_Deva bho_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva zho_Hant eng_Latn